અમારા એકાઉન્ટન્ટ આ વાર્તાલાપનું શ્રવણ કરતા હતા. એ તો એમને મને આર.કે.ની ગેરહાજરીમાં કહ્યું, ‘તમારી ‘રામાયણ’ની વાત આર.કે.ની સમજની બહાર છે. હવે અહીંથી લઈને દરેક દુકાનદાર પાસે તપાસ કરશે. છેલ્લે બનારસ પણ જઈ આવશે. બધે ફાં ફાં મારશે પણ શ્રીરામ ભકત આર.કે. ને આ રહસ્ય નહીં મળે ત્યાં સુધી જંપશે નહીં. આમેય રહસ્ય હોય તો મળેને? એવી સમજદારી લાવવી ક્યાંથી?’ આટલા સહવાસથી હું સમજી ચૂક્યો હતો કે આ સહાનુભૂતિ પાછલ મોટું વિથડ્રોવલ હોવું જોઈએ. ભૂલેચૂકે ઓવરડ્રાફ્ટ ના થઈ જાય એની તકેદારી રાખવી પડશે. હોળીના દિવસો નજીક આવતાં હતા. મને થયું કે રજાઓ ઘણી છે તો મુંબઈ જઈ આવીએ. મેં રજા મૂકી.